Document ID: 31975R0142

Komisjoni määrus (EMÜ) nr 142/75,
20. jaanuar 1975,
millega muudetakse määrust (EMÜ) nr 616/72 oliiviõli ekspordimaksude osas
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud määrusega (EMÜ) nr 1707/73 [2],
võttes arvesse nõukogu 27. oktoobri 1966. aasta määrust nr 162/66/EMÜ õli- ja rasvakaubanduse kohta ühenduse ja Kreeka vahel, [3]
võttes arvesse nõukogu 27. juuni 1967. aasta määrust nr 171/67/EMÜ oliiviõli eksporditoetuste ja -maksude kohta, [4] viimati muudetud määrusega (EMÜ) nr 2429/72, [5] eriti selle artiklit 11,
ning arvestades, et:
komisjoni 27. märtsi 1972. aasta määruse (EMÜ) nr 616/72 (oliiviõli eksporditoetuste ja -maksude kohaldamise üksikasjalike eeskirjade kohta, [6] viimati muudetud määrusega (EMÜ) nr 2563/72 [7]) artikli 4 alusel peab komisjon kehtestama sellise oliiviõli ekspordimaksud, mis on üle 5 kilogrammistes pakendites, kui määruse nr 171/67/EMÜ artikli 10 lõike 2 esimeses lõigus kindlaksmääratud erinevus ületab teatavat summat; kogemused on näidanud, et selle sätte kohaldamine on toonud kaasa ekspordimaksude kehtestamise isegi juhul, kui eksport ei ähvarda esile kutsuda häireid ühenduse või maailma oliiviõliturul; seepärast tuleks sätestada, et maksud kehtestatakse samadel tingimustel nii eespool nimetatud oliiviõli puhul kui väikepakenditesse pakitud oliiviõli puhul;
käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 616/72 artikkel 4 asendatakse järgmisega:
"Artikkel 4
1. Komisjon kehtestab ühise tollitariifistiku alamrubriiki 15.07 A kuuluvale oliiviõlile ekspordimaksu, kui CIF-hinna ja ühenduse turul registreeritud hinna erinevus ähvardab soodustada eksporti, mis võib esile kutsuda häireid ühenduse turul või maailmaturul. Ühenduse turu hinna kindlaksmääramisel võetakse arvesse noteeringuid ühenduse kõige tüüpilisematel tootmis- ja eksporditurgudel.
Ekspordimaksu kohandatakse vastavalt olukorra võimalikule muutumisele.
2. Kui CIF-hind ületab turu taotlushinda, kontrollitakse ekspordimaksu kohaldamist vähemalt kord kuus määruse nr 136/66/EMÜ artiklis 39 sätestatud korras.
3. Komisjon teatab liikmesriikidele 100 kilogrammilt eksporditavalt õlilt tasutava ekspordimaksu summa kohe pärast kõnealuse maksu kindlaksmääramist."
Artikkel 2
Määruse (EMÜ) nr 616/72 artikkel 3 tunnistatakse kehtetuks.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. jaanuar 1975

Labels: 3
8
2
17